Φερνάντο Πεϊρότεο

Ο **Φερνάντο Μπατίστα ντε Σεΐσας ντε Βασκονσέλος Πεϊρότεο** (*Fernando Baptista de Seixas de Vasconcelos Peyroteo*, 10 Μαρτίου 1918 – 28 Νοεμβρίου 1978) ή απλά ** Φερνάντο Πεϊρότεο** (ορθή προφορά στην πορτογαλική γλώσσα: *Φερνάντ Περτέο*) ήταν Πορτογάλος ποδοσφαιριστής που αγωνιζόταν ως κεντρικός επιθετικός. Αναδείχθηκε ως ένας από τους πιο παραγωγικούς σκόρερ στην παγκόσμια ιστορία του αθλήματος έχοντας τη δεύτερη υψηλότερη αναλογία τερμάτων ανά αγώνα.

## Βιογραφία

### Πρώτα χρόνια
Γεννήθηκε στη Χαμπούτα της πορτογαλικής Αγκόλας, και ξεκίνησε να παίζει ποδόσφαιρο σε ηλικία 14 ετών στον τοπικό σύλλογο Ατλέτικο Μοσαμέντες (*Atletico Clube de Moçâmedes*) με τον οποίο κατέκτησε ένα τοπικό πρωτάθλημα νέων. Το 1934 μετακόμισε στην πόλη Λουμπάνγκο (τότε Σα ντα Μπαντέιρα) για να παρακολούθησει το γυμνάσιο και άρχισε να παίζει για το σύλλογο Ακαντέμικο (*Académico Sá da Bandeira*). Οι ποδοσφαιριστές άλλων πρώτοι προπονητές του τον συμβούλεψαν να κάνει γυμναστική γιατί «τον έβλεπαν απροετοίμαστο για τον αθλητισμό και ήταν και βαρύς». Το 1936 προσχώρησε στην ομάδα νέων της Σπόρτινγκ Λουάντα, όπου σε 43 αγώνες σημείωσε 106 γκολ σε ένα χρόνο, ενώ κατέκτησε και το πρωτάθλημα νέων. Πήγε στη Λισαβόνα για να συνοδεύσει τη μητέρα του, η οποία αντιμετώπιζε πρόβλημα υγείας, και κατέληξε σε ένα παιδικό του φίλο, ένα παίκτη που γνώριζε ήδη τη φήμη του συμπατριώτη του ως σκόρερ. Στα 19 του αποκτήθηκε από την Σπόρτινγκ Λισαβόνας, που διέθετε φιλικές σχέσεις με το σύλλογό του στη Μοζαμβίκη, και παρέμεινε σε όλη τη διάρκεια της 12ετούς καριέρας του. Η σωματική του διάπλαση (ύψος 1,88 μέτρα, βάρος 90 κιλά) τον είχε οδηγήσει αρχικά σε άλλα αθλήματα, όπως μπάσκετ και κολύμβηση αλλά τελικά τον βοήθησε να είναι νικητής σε όλες τις μονομαχίες με τους αντίπαλους αμυντικούς. Αναφέρεται ότι τον αποκαλούσαν «το τανκ».

### Καριέρα σε συλλόγους
Ήδη πολλά υποσχόμενος, 
έφτασε στη Λισαβόνα στις 26 Ιουνίου 1937 υπογράφοντας υψηλόμισθο συμβόλαιο και στο ντεμπούτο του με αντίπαλο τη Μπενφίκα το Σεπτέμβριο σημείωσε δύο από τα πέντε τέρματα της ομάδας του στο τελικό 5–3. Με την πρώτη αγωνιστική περίοδο κέρδισε το Κύπελλο Πορτογαλίας, ενώ ο ίδιος σημείωσε 57 γκολ σε 30 αγώνες, επίδοση που παραμένει ρεκόρ για μία αγωνιστική περίοδο στην Πορτογαλία. Το ημερολογιακό έτος 1938 σημείωσε 69 τέρματα, η καλύτερη στον κόσμο εκείνη τη χρονιά. Σκόραρε στους δέκα συνεχόμενους τελευταίους αγώνες του συλλόγου συνολικά 31 τέρματα, επίδοση ρεκόρ που παραμένει, ενώ ήταν και πρώτος σκόρερ του πρωταθλήματος με 34 τέρματα σε μόλις 14 αγώνες. Το 1941 ήταν και πάλι πρώτος σκόρερ του κόσμου σε επίσημους αγώνες με 52 γκολ.

Οι απανωτές ατομικές επιτυχίες του τον κατέστησαν γρήγορα τον πιο ακριβοπληρωμένο ποδοσφαιριστή στη χώρα. Κατά της σταδιοδρομίας του με τη Σπόρτινγκ κέρδισε πέντε τίτλους πρωταθλήματος, πέντε κύπελλα και την πρώτη έκδοση του *Supertaça Cândido de Oliveira*. Σημείωσε 9 τέρματα σε ένα παιχνίδι απέναντι στη Λέσα (22 Φεβρουαρίου 1942, αποτέλεσμα 14–0) και 8 εναντίον της Μποαβίστα και η αναλογία γκολ ανά παιχνίδι πρώτης κατηγορίας πρωταθλήματος είναι από τις καλύτερες στο παγκόσμιο ποδόσφαιρο με 1,68 γκολ ανά αγώνα. Σε τρεις ακόμα επίσημους αγώνες σημείωσε από 6 γκολ. Ήταν πρώτος σκόρερ του πρωταθλήματος έξι φορές, επίδοση ρεκόρ στην ιστορία του πορτογαλικού πρωταθλήματος που κατέρριψε ο Εουσέμπιο, ενώ σημείωσε συνολικά στο πρωτάθλημα 43 χατ τρικ. Η παρουσία του συνδυάστηκε με τον πρώτο τίτλο πρωταθλήματος του συλλόγου το 1941, ενώ η δεκαετία του 1940 θεωρείται ως η καλύτερη στην ιστορία του.

Το επιθετικό κουιντέτο που δημιουργήθηκε το 1946  ονομάστηκε «τα πέντε βιολιά» έχοντας μεγάλη παραγωγικότητα και αντίστοιχη επιτυχία στην κατάκτηση τίτλων με τον Πεϊροτέο να αποκτά το προσωνύμιο «Στραντιβάριους». Σημείωσε 43 γκολ στο πρωτάθλημα 1946–47 (σε 26 αγώνες από το σύνολο των 123 που σκόραρε ο σύλλογος εκείνη τη σεζόν), μια ακόμα επίδοση εθνικό ρεκόρ που καταρρίφθηκε το 1974. Τη σεζόν 1947–48 είχε ίσως την καλύτερη στιγμή του στον καθοριστικό αγώνα του πρωταθλήματος απέναντι στην Μπενφίκα. Η Σπόρτινγκ χρειάζονταν να κερδίσει τον αγώνα με τρία γκολ διαφορά για να ξεπεράσει τους αντιπάλους της πόλης. Στην αναμέτρηση της 25ης Απριλίου 1948, ο Πεϊροτέο σκόραρα τέσσερις φορές σε 34 λεπτά για να οδηγήσει τη Σπόρτινγκ στη νίκη με 4–1 και στην κατάκτηση του τίτλου. Παραμένει ο πρώτος σκόρερ της πρώτης κατηγορίας του πρωταθλήματος της Πορτογαλίας με 332 τέρματα. Για την ομάδα της Λισαβόνας σημείωσε συνολικά 467 γκολ πρωταθλήματος, 579 τέρματα σε 350 επίσημους αγώνες και συνολικά με τα φιλικά 693 γκολ σε 415 αγώνες. Τα χατ τρικ σε επίσημους αγώνες είναι συνολικά 82, στους 10 πρώτους όλων των εποχών. Παραμένει πρώτος σκόρερ στα ντέρμπι με τη Μπενφίκα με 64 τέρματα (σε όλους τους αγώνες) και 46 στους επίσημους και στα ντέρμπι με την Πόρτο με 33 τέρματα (32 αγώνες). 

Ο Πεϊρότεο τράβηξε το ενδιαφέρον πολλών ευρωπαϊκών συλλόγων σε όλη τη διάρκεια της καριέρας του, με την Μπορντό να κάνει μια μεγάλη προσφορά το 1945, αλλά αρνήθηκε καν να μιλήσει μαζί τους, προτιμώντας να παραμείνει πιστός στη Σπόρτινγκ.
Αποχώρησε από την ενεργό δράση λίγο μετά την ηλικία των 31 ετών, έχοντας κατακτήσει το πρωτάθλημα για τρεις συνεχόμενες χρονιές και τον τίτλο του πρώτου σκόρερ στην τελευταία του αγωνιστική περίοδο (1948–49). Το τελευταίο παιχνίδι με το σύλλογο ήταν στις 25 Σεπτεμβρίου και σε τιμητικό αγώνα με την Ατλέτικο στις 5 Οκτωβρίου 1949. Μετά τον τελευταίο αγώνα του άρχισε να προπονείται με τη Μπελενένσες στη δεύτερη κατηγορία του πρωταθλήματος αλλά τελικά δεν αγωνίστηκε.

### Διεθνής καριέρα
Αγωνίστηκε 20 φορές για την εθνική Πορτογαλίας για σχεδόν 11 χρόνια, σημειώνοντας 14 γκολ με την αναλογία γκολ ανά αγώνα να παραμένει η υψηλότερη στην ιστορία της εθνικής ομάδας της χώρας. Έκανε το ντεμπούτο του στις 24 Απριλίου 1938 σε φιλικό παιχνίδι με τη Γερμανία, στη Φρανκφούρτη (1–1), ενώ σημείωσε το πρώτο του γκολ την 1η Μαΐου του ίδιου έτους με αντίπαλο την Ελβετία. Ήταν κάτοχος του ρεκόρ διεθνών τερμάτων για δύο δεκαετίες μέχρι το 1966. Έτσι, έχει σημειώσει 625 τέρματα σε 380 επίσημους αγώνες και αναλογία 1,64 γκολ ανά αγώνα. Για την ικανότητά του στο σκοράρισμα έγραψε στα απομνημονεύματά του: «Η ανησυχία μου ήταν πάντα να μελετάω τον αμυντικό που έπρεπε να αντιμετωπίσω... Προσπάθησα να εκμεταλλευτώ τις αδυναμίες τους».

### Μετά το ποδόσφαιρο
Μετά την αποχώρησή από την ενεργό δράση επέστρεψε στην Αγκόλα, έχοντας αποτύχει επαγγελματικά σε προσωπική του επιχείρηση στη Λισαβόνα. Επανήλθε τελικά στη Πορτογαλία ως προπονητής της εθνικής ομάδας: μετά το δεύτερο παιχνίδι του, που συνοδεύτηκε με ήττα έκπληξη από το Λουξεμβούργο με 4–2 για τα προκριματικά του Παγκοσμίου Κυπέλλου του 1962 απαλλάχθηκε από τα καθήκοντά του και εγκατέλειψε εντελώς το ποδόσφαιρο. Σε εκείνο το παιχνίδι είχε δώσει την ευκαιρία να κάνει το ντεμπούτο του ο Εουσέμπιο. Μετά από ένα αγώνα βετεράνων στη Βαρκελώνη, αναγκάστηκε να υποβληθεί σε χειρουργική επέμβαση που έφερε επιπλοκές αργότερα, οδηγώντας στον ακρωτηριασμό του ενός ποδιού του και τελικά στο θάνατο. Μεγάλο μέρος της περιουσίας του χάθηκε στον Πόλεμο Ανεξαρτησίας το διάστημα 1961–64 και ότι απέμεινε δωρίστηκε στη Σπόρτινγκ Λισαβόνας. Η ακμή της καριέρας του στο Δεύτερο Παγκόσμιο Πόλεμο έγινε η αιτία για να ξεχαστεί από την ποδοσφαιρική κοινότητα.

## Στατιστικά στοιχεία επίσημων αγώνων
 

Πηγή : Prolific Scorers Data - Fernando Peyroteo - Additional Data (2026)

## Τίτλοι και διακρίσεις

**Σπόρτινγκ Λισαβόνας**
* Πρωτάθλημα (5) : 1940–41 , 1943–44 , 1946–47 , 1947–48 , 1948–49
* Κύπελλο (*Taça de Portugal*) (5) : 1937–38, 1940–41, 1944–45, 1945–46, 1947–48
* *Supertaça Cândido de Oliveira* : 1944
**Ατομικές διακρίσεις**
* Πρώτος σκόρερ πρωταθλήματος (6) : 1937–38 (34 γκολ) , 1939–40 (29 γκολ) , 1940–41 (29 γκολ) , 1945–46 (37 γκολ) , 1946–47 (43 γκολ) , 1948–49 (40 γκολ)

## Δείτε επίσης

* Κατάλογος ποδοσφαιριστών ανδρών με 500 ή περισσότερα γκολ
* Κατάλογος ποδοσφαιριστών με τα περισσότερα τέρματα πρωταθλήματος
* Κατάλογος ποδοσφαιριστών που σημείωσαν ρεκόρ με χατ-τρικ

## Παραπομπές


## Βιβλιογραφία

* *Memórias de Peyroteo - Autobiografia* ISBN 978-9723612738 (Cultura Editora, 2018)

## Εξωτερικοί σύνδεσμοι

*  
* Peyroteo (Βιογραφία-Πορτογαλικά) 

 

Κατηγορία:Πορτογάλοι ποδοσφαιριστές
Κατηγορία:Πορτογάλοι προπονητές ποδοσφαίρου
Κατηγορία:Προπονητές ποδοσφαίρου Εθνικής Πορτογαλίας 
Κατηγορία:Ποδοσφαιριστές Εθνικής Πορτογαλίας
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Σπόρτινγκ Λισαβόνας
Κατηγορία:Ποδοσφαιριστές Πριμέιρα Λίγκα